**JELGAVAS VALSTSPILSĒTAS PAŠVALDĪBAS 2021.GADA 23.SEPTEMBRA SAISTOŠO NOTEIKUMU NR.21-19**

**„MAZNODROŠINĀTAS MĀJSAIMNIECĪBAS IENĀKUMU SLIEKSNIS UN SOCIĀLĀS PALĪDZĪBAS PABALSTI JELGAVAS VALSTSPILSĒTAS PAŠVALDĪBĀ”**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1.Īss projekta satura izklāsts | Saistošie noteikumi  (turpmāk - noteikumi) tiek izdoti saskaņā ar Sociālo pakalpojumu un sociālās palīdzības likuma (turpmāk - SPSPL) 33.panta trešo daļu, 36.panta sesto daļu, likuma "[Par palīdzību dzīvokļa jautājumu risināšanā](https://likumi.lv/ta/id/56812-par-palidzibu-dzivokla-jautajumu-risinasana)" 14.panta sesto daļu. Saskaņā ar Latvijas Republikas normatīvajiem aktiem ir noteikta jauna kārtība mājsaimniecības atzīšanai par trūcīgu un maznodrošinātu, tiek noteikts maznodrošinātas mājsaimniecības maksimālais ienākumu slieksnis un papildu sociālās palīdzības pabalstu veidi. Atzīšana par trūcīgu vai maznodrošinātu mājsaimniecību, pamata sociālās palīdzības pabalsta (mājokļa pabalsts) piešķiršana notiek saskaņā ar Ministru kabineta 17.12.2020. noteikumos Nr.809 “Noteikumi par mājsaimniecības materiālās situācijas izvērtēšanu un sociālās palīdzības saņemšanu” noteikto kārtību, izvērtējot mājsaimniecības materiālo situāciju. Jelgavas valstspilsētas pašvaldībai ir nepieciešams salāgot pašvaldības saistošos noteikumos ar augstākstāvošajiem spēkā esošajiem normatīvajiem aktiem sociālās palīdzības jomā.  Saskaņā ar SPSPL 36.panta piekto daļu, pašvaldība saistošajos noteikumos var paredzēt labvēlīgākus nosacījumus attiecībā uz izdevumu pozīciju normām, kā arī noteikt koeficientu garantētā minimālā ienākuma sliekšņu summai mājsaimniecībai un mājsaimniecību veidus, kuriem tiek piemērots koeficients mājokļa pabalsta apmēra aprēķināšanai. Jelgavas valstspilsētas pašvaldībā tiek paredzēts koeficients garantētā minimālā ienākuma sliekšņa summai mājsaimniecībai:   * (2,0) atsevišķi dzīvojošai pensijas vecuma personu vai personu ar invaliditāti; * (1,5) mājsaimniecībai bez bērniem, kurā ir tikai pensijas vecuma personas vai personas ar invaliditāti.   Noteikumos ir noteikti papildu sociālās palīdzības pabalstu veidi – pabalsts krīzes situācijā un pabalsti atsevišķu izdevumu apmaksai: pabalsts ēdināšanas pakalpojuma apmaksai pirmsskolas izglītības iestādē, pabalsts ēdināšanas pakalpojuma apmaksai vispārējās izglītības iestādē, pabalsts individuālo mācību piederumu iegādei, pabalsts profesionālās ievirzes izglītības programmas dalības maksas segšanai, pabalsts medicīnas pakalpojumu apmaksai, pabalsts pārtikas iegādei personai ar invaliditāti.  Papildu sociālās palīdzības pabalsti, izņemot pabalstu krīzes situācijā, tiek piešķirti, izvērtējot mājsaimniecības materiālo situāciju un par trūcīgu vai maznodrošinātu atzītai mājsaimniecībai.  Ar 01.10.2021. tiek plānots palielināt par 44,00 *euro* (no 65,00 *euro* uz 109,00 *euro*) pabalstu krīzes situācijā pamatvajadzību nodrošināšanai.  Ar Jelgavas valstspilsētas pašvaldības iestādes “Jelgavas sociālo lietu pārvalde” (turpmāk - JSLP) vadītāja rīkojumu izveidotā JSLP Pabalstu piešķiršanas darba grupa lēmumu par sociālās palīdzības pabalsta, izņemot pabalstu krīzes situācijā, piešķiršanu vai atteikumu to piešķirt, pieņem ne vēlāk kā mēneša laikā no dienas, kad saņemts iesniegums un visi normatīvajos aktos un noteikumos noteiktie un JSLP pieprasītie dokumenti. Lēmumu par pabalsta krīzes situācijā piešķiršanu vai atteikumu to piešķirt pieņem JSLP vadītājs 10 darbdienu laikā no dienas, kad saņemts iesniegums un, ja tādi ir, pievienotie dokumenti un JSLP pieprasītie dokumenti.  Sociālās palīdzības pabalstus pārskaita iesniedzēja kredītiestādes maksājumu vai pasta norēķinu sistēmas kontā vai pārskaita pakalpojuma sniedzējiem. Noteikumi piemērojami no 01.10.2021. |
| 2.Projekta nepieciešamības pamatojums | Noteikumi ir nepieciešami, lai salāgotu ar SPSPL lietoto terminoloģiju, noteikt maznodrošinātas mājsaimniecības ienākumu slieksni, labvēlīgākos nosacījumus mājokļa pabalsta aprēķināšanai un papildu sociālās palīdzības pabalstu veidus, kā arī palielināt pabalsta krīzes situācijā apmēru. Saskaņā ar SPSPL Pārejas noteikumu 40.punktu noteikto iepriekš izdotie Jelgavas pilsētas pašvaldības 2015.gada 12.novembra saistošie noteikumi Nr.15-19 "Sociālās palīdzības pabalstu un sociālo garantiju piešķiršanas noteikumi", Jelgavas pilsētas pašvaldības 2015.gada 12.novembra saistošie noteikumi Nr.15-20 "Jelgavas pilsētas pašvaldības pabalstu piešķiršanas noteikumi" un Jelgavas pilsētas pašvaldības 2021.gada 21.janvāra saistošie noteikumi Nr.21-1 “Maznodrošinātas mājsaimniecības statusa noteikšana Jelgavas pilsētas pašvaldībā” no 01.10.2021. zaudēs spēku. Tiek izstrādāti jauni saistošie noteikumi, kas atbilst spēkā esošo normatīvo aktu prasībām sociālās palīdzības jomā. |
| 3.Informācija par plānoto projekta ietekmi uz pašvaldības budžetu | Noteikumu izpildei tiek plānoti naudas līdzekļi JSLP 2021.gada budžetā. Tiek prognozēts, ka laika periodā no 01.10.2021. līdz 31.12.2021. pamata un papildu sociālās palīdzības pabalstiem ir nepieciešami naudas līdzekļi par kopējo summu 247 850,00 *euro* apmērā*,* tajā skaitā: garantētā minimālā ienākuma pabalstam 10800,00 *euro* (80 personas x 45,00 *euro* vidēji x 3 mēneši), mājokļa pabalstam 113400,00 *euro* (900 mājsaimniecības x 42,00 *euro* vidēji mēnesī x 3 mēneši), pabalstam ēdināšanas pakalpojuma apmaksaipirmsskolas izglītības iestādē 3750,00 *euro* (25 personas x 50,00 *euro* x 3 mēneši), pabalstam ēdināšanas pakalpojuma apmaksai vispārējās izglītības iestādē 5400,00 *euro*(60 personas x 30,00 *euro* mēnesī x 3 mēneši), pabalstam individuālo mācību piederumu iegādei 8860,00 *euro* (130 personas x 57,00 *euro* + 50 personas x 29,00 *euro*), pabalstam profesionālās ievirzes izglītības programmas dalības maksas segšanai 450,00 *euro* (10 personas x 15,00 *euro* x 3 mēneši), pabalstam medicīnas pakalpojumu apmaksai 80000,00 *euro*  (400 personas x 200,00 *euro*vidēji), pabalstam pārtikas iegādei personai ar invaliditāti 8450,00 *euro* (65 personas x 130,00 *euro* x 1 reizi 6 mēnešos), pabalstam krīzes situācijā 8720,00 *euro* (80 personas x 109,00 *euro* vidēji, tajā skaitā pabalsta apmērā palielinājumam 3520,00 *euro* (80 personas x 44,00 *euro*)), pabalstam krīzes situācijā saistībā ar Covid-19 infekcijas izplatību - 4500,00 *euro* (10 personas x 150,00 *euro* vidēji x 3 mēneši). |
| 4.Informācija par plānoto projekta ietekmi uz uzņēmējdarbības vidi pašvaldības teritorijā | Nav. |
| 5.Informācija par plānoto projekta ietekmi uz administratīvajām procedūrām | Nav. |
| 6.Informācija par konsultācijām ar privātpersonām | Noteikumu projekts apspriests Jelgavas pilsētas domes Sociālo lietu konsultatīvajā komisijā. |

Jelgavas valstspilsētas domes priekšsēdētājs A. Rāviņš